[bookmark: _GoBack]Vendim 
Nr.21, datë 13.1.1997

Për shtesë në vendimin e këshillit të ministrave nr.182, datë 25.4.1995 “Për çmimin e shitjes së barnave” dhe një ndryshim në vendimin e Këshillit të Ministrave nr.311, datë 6.5.1996 “Për krijimin e komisionit të çmimit të barnave”

Me propozimin e Ministrisë së Shëndetësisë dhe të Ambientit, Këshilli i Ministrave

Vendosi:

1. Në fund të pikës 3 të vendimit të Këshillit të Ministrave nr.182, datë 25.4.1995 “Për çmimet e shitjes së barnave”, shtohet:
“Gjithashtu Ministri i Shëndetësisë dhe i Ambientit miraton intervalet e marzheve të çmimeve të shitjes me shumicë e pakicë të barnave në përputhje me pikat 1 dhe 2 të këtij vendimi, sipas propozimit të Komisionit të çmimit të barnave”.
Pas pikës 7 shtohet pika 7.1 me këtë përmbajtje:
“Bazat grosiste të barnave të vënë në dispozicion të Institutit të Sigurimeve të Kujdesit Shëndetësor dhe degëve të tij në rrethe informacion për çmimin e blerjes e të shitjes së barnave dhe sasinë e tyre. Instituti i Sigurimeve të Kujdesit Shëndetësor përcakton afatin e dërgimit të këtij informacioni dhe e kontrollon atë”.
2. Në pikën 3 të vendimit të Këshillit të Ministrave nr.311, datë 6.5.1996, fjalët “Këshillit të Ministrave” të zëvendësohen me fjalët “Ministrit të Shëndetësisë dhe Ambientit”. Po në këtë pikë shtohet një paragraf si vijon: “Kriteret për përcaktimin e çmimeve referencë hartohen nga Komisioni i çmimeve të barnave dhe miratohen nga Ministria e Shëndetësisë dhe Ambientit”.
Ky vendim hyn në fuqi menjëherë.

Kryetari i këshillit të Ministrave 
Aleksandër Meksi 





